Zondo breek stilte oor ‘familiebande’ met ZumaOudpres. Jacob Zuma by die Zondo-kommissie. (Argieffoto: Nokuthula Mbatha/ANA) Adjunkhoofregter Raymond Zondo, voorsitter van die kommissie van ondersoek na staatskaping, het reageer op oudpres. Jacob Zuma se bewering dat hy bevooroordeeld teenoor hom is, gegewe die “geskiedkundige familiebande” tussen die twee. Zuma se regspan het vroeër gevra dat Zondo hom aan die kommissie onttrek, onder meer weens dié sogenaamde bande. Zondo het tot dusver nie op die bewerings gereageer nie, maar het Donderdag sy stilte daaroor verbreek. “In die middel 1990’s – sowat 25 jaar gelede toe ek nog in my 30’s was en in private praktyk as prokureur gewerk het – het ek ŉ verhouding met ŉ sekere vrou gehad en ŉ kind is gebore. Die verhouding het in die 1990’s geëindig. “Hoewel niemand dit in daardie stadium geweet het nie, het daardie vrou se suster, me. Thobeka Madiba, jare nadat die verhouding geëindig het, met mnr. Jacob Zuma getrou,” lui Zondo se verduideliking. “Na my wete het mnr. Zuma in die middel 1990’s geen verhouding met me. Thobeka Madiba [Zuma se vrou] gehad nie.” Adjunkhoofregter Raymond Zondo, hoof van die kommissie van ondersoek na staatskaping. (Foto: Karen Sandison/ANA) Zondo sê die feit dat Zuma later getrou het met die suster van ŉ vrou waarmee hy jare gelede ŉ verhouding gehad het, het nog nooit enige uitwerking op die uitvoering van sy regspligte in sake wat met Zuma verband hou, gehad nie; nie toe hy as regter van die Konstitusionele Hof gedien het nie en ook nie in die uitvoering van sy pligte as hoof van die kommissie van ondersoek nie. “In nie een van die sake waarby mnr. Zuma betrokke was en waarop ek in die verlede gedien het, het hy ooit enige klagte of bekommernis gehad, óf ŉ aansoek ingedien dat ek myself verskoon nie,” sê Zondo. “Ek het dit nodig geag om bogenoemde te verduidelik, maar in hierdie stadium gaan ek nie reageer op enige van die ander bewerings wat in mnr. Zuma se prokureursbrief geopper word nie. Ek sal dit hanteer as of wanneer mnr. Zuma se aansoek vir my onttrekking ingedien word.” Zuma se regspan het die brief op 28 September aan Zondo gestuur. Die kommissie sukkel nou reeds geruime tyd om die oudpresident sover te kry om voor die kommissie te verskyn nadat altesaam 34 getuies Zuma reeds in hul getuienis betrek het. ŉ Dagvaarding vir die oudpresident om te verskyn is vroeër vandeesmaand uitgereik.